సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఇదీ మహేష్ స్టామినా.. భారీ ధరకు ‘మహర్షి’ డిజిటల్ రైట్స్
తాజా సమాచారం ప్రకారం ‘మహర్షి’ డిజిటల్, శాటిలైట్ హక్కులు భారీ ధరకు అమ్ముడుపోయాయి. ఇది మహేష్ కెరీర్‌లోనే అత్యధికమని అంటున్నారు.
Samayam Telugu | Updated:
Apr 2, 2019, 04:35PM IST
‘భరత్ అనే నేను’ వంటి బ్లాక్ బస్టర్ హిట్ తరవాత సూపర్ స్టార్ మహేష్‌బాబు నటిస్తోన్న చిత్రం ‘మహర్షి’. పూజా హెగ్డే హీరోయిన్. అల్లరి నరేష్ కీలక పాత్ర పోషిస్తున్నారు. వంశీ పైడిపల్లి దర్శకత్వం వహిస్తోన్న ఈ చిత్రంపై ఇప్పటికే భారీ అంచనాలున్నాయి. అటు ప్రేక్షకుల్లోనే కాకుండా ట్రేడ్ వర్గాల్లోనూ ఈ సినిమాపై అంచనాలు భారీ స్థాయిలో ఉన్నాయి. ఇప్పటికే విడుదలైన ‘ఛోటి ఛోటి బాతే’ అనే పాట ప్రేక్షకులను విశేషంగా ఆకట్టుకుంది. ఈ పాట విడుదలైన తరవాత హైప్ మరింత ఎక్కువైంది. సినిమా కచ్చితంగా సూపర్ హిట్ అవుతుందని ట్రేడ్ వర్గాలు భావిస్తున్నాయి. దీనికి బలం చేకూర్చే విధంగా ప్రీ రిలీజ్ బిజినెస్‌ను కూడా ‘మహర్షి’ గట్టిగానే చేస్తున్నాడు.
తాజా సమాచారం ప్రకారం ‘మహర్షి’ డిజిటల్, శాటిలైట్ హక్కులు భారీ ధరకు అమ్ముడుపోయాయి. ఇది మహేష్ కెరీర్‌లోనే అత్యధికమని అంటున్నారు. డిజిటల్ రైట్స్‌ను రూ.11 కోట్లకు అమెజాన్ ప్రైమ్ ఇండియా సొంతం చేసుకుందని సమాచారం. ఇదే నిజమైతే మహేష్‌బాబు సినిమాల్లోనే డిజిటల్ రైట్స్‌ను అత్యధిక మొత్తానికి విక్రయించిన చిత్రంగా ‘మహర్షి’ నిలుస్తుంది. ఇంకో విషయం ఏంటంటే.. ‘భరత్ అనే నేను’ డిజిటల్ రైట్స్‌ను కూడా అమెజాన్ ప్రైమ్ ఇండియానే కొనుగోలు చేసింది.
కేవలం డిజిటల్ రైట్సే కాకుండా శాటిలైట్ హక్కులు కూడా భారీ ధర పలికాయని తెలుస్తోంది. ‘మహర్షి’ శాటిలైట్ హక్కులను జెమిని టీవీ రూ. 16.8 కోట్లకు కొనుగోలు చేసిందని అంటున్నారు. ఈ రెండు వార్తలో నిజమెంతో తెలీదు కానీ, తమ హీరో సినిమా అప్పుడే సూపర్ బిజినెస్‌ను స్టార్ట్ చేసిందని సూపర్ స్టార్ అభిమానులు మురిసిపోతున్నారు. డిజిటల్, శాటిలైట్ రైట్స్‌పై అధికారిక ప్రకటన వెలువడితే స్పష్టత వస్తుంది.
కాగా, మహేష్‌బాబుకు ‘మహర్షి’ 25వ సినిమా. అందుకే ఆయన అభిమానులు ఈ చిత్రాన్ని ప్రతిష్టాత్మకంగా భావిస్తున్నారు. ఈ సినిమాతో మహేష్ హిట్టుకొడతారని చాలా కాన్ఫిడెంట్‌గా ఉన్నారు. ఈ చిత్రానికి దేవీశ్రీ ప్రసాద్ సంగీతం సమకూర్చారు. శ్రీ వెంకటేశ్వర క్రియేషన్స్, వైజయంతీ మూవీస్, పీవీపీ సినిమా బ్యానర్లపై దిల్ రాజు, సి.అశ్వినీదత్, ప్రసాద్ వి. పొట్లూరి నిర్మిస్తున్నారు. సుమారు రూ.130 కోట్ల బడ్జెట్‌తో భారీ ఎత్తున నిర్మిస్తున్నారు.